KOMISSION PÄÄTÖS,
tehty 8 päivänä joulukuuta 2006,
Tanskan ilmoittamista tiettyjä teollisuudessa käytettäviä kasvihuonekaasuja koskevista kansallisista säännöksistä
(tiedoksiannettu numerolla K(2006) 5934)
(Ainoastaan tanskankielinen teksti on todistusvoimainen)
(2007/62/EY)
EUROOPAN YHTEISÖJEN KOMISSIO, JOKA
ottaa huomioon Euroopan yhteisön perustamissopimuksen ja erityisesti sen 95 artiklan 6 kohdan,
sekä katsoo seuraavaa:
I. TOSISEIKAT JA ASIAN KÄSITTELY
(1)
Tanskan kuningaskunnan hallitus antoi 2 päivänä kesäkuuta 2006 päivätyllä pysyvän edustustonsa kirjeellä Euroopan parlamentin ja neuvoston asetuksen (EY) N:o 842/2006 (1) 9 artiklan 3 kohdan b alakohdan mukaisesti komissiolle tiedoksi tiettyjä teollisuudessa käytettäviä kasvihuonekaasuja rajoittavat kansalliset säännöksensä, jotka se katsoo tarpeelliseksi pitää voimassa edellä mainitun asetuksen antamisen jälkeen.
(2)
Tässä kirjeessä Tanskan hallitus toteaa, että Tanskan kuningaskunta aikoo asetuksen (EY) N:o 842/2006 9 artiklan 3 kohdan a alakohdan mukaisesti pitää voimassa kansalliset säännöksensä, jotka ovat tiukempia kuin asetuksen säännökset.
1. Yhteisön lainsäädäntö
1.1 EY:n perustamissopimuksen 95 artiklan 4 ja 6 kohta
(3)
Perustamissopimuksen 95 artiklan 4 kohdassa määrätään, että jos sen jälkeen, kun neuvosto tai komissio on toteuttanut yhdenmukaistamistoimenpiteen, jäsenvaltio pitää tärkeistä 30 artiklassa tarkoitetuista taikka ympäristön tai työympäristön suojelua koskevista syistä tarpeellisena pitää voimassa kansalliset säännöksensä tai määräyksensä, jäsenvaltio antaa nämä säännökset ja määräykset sekä perusteet niiden voimassa pitämiselle tiedoksi komissiolle.
(4)
Perustamissopimuksen 95 artiklan 6 kohdan mukaan komissio hyväksyy tai hylkää kyseiset kansalliset säännökset tai määräykset kuuden kuukauden kuluessa tiedoksi antamisesta todettuaan ensin, ovatko ne keino mielivaltaiseen syrjintään tai jäsenvaltioiden välisen kaupan peiteltyyn rajoittamiseen ja muodostavatko ne esteen sisämarkkinoiden toiminnalle.
1.2 Asetus (EY) N:o 842/2006
(5)
Tietyistä fluoratuista kasvihuonekaasuista annetun asetuksen (EY) N:o 842/2006 tavoitteena on tiettyjen Kioton pöytäkirjan soveltamisalaan kuuluvien fluorattujen kaasujen (HFC, PFC ja SF6) päästöjen rajoittaminen ja vuotojen estäminen.
(6)
Asetukseen sisältyy myös joitakin käyttöä ja markkinoille saattamista koskevia kieltoja, jos yhteisön tasolla on saatavilla kustannustehokkaita vaihtoehtoja ja vuotojen estämistä ja talteenottoa ei ole katsottu voitavan parantaa.
(7)
Asetuksen oikeusperusta on EY:n perustamissopimuksen 175 artiklan 1 kohta, lukuun ottamatta 7, 8 ja 9 artiklaa, jotka perustuvat EY:n perustamissopimuksen 95 artiklaan, koska niillä on vaikutusta tavaroiden vapaaseen liikkuvuuteen EY:n yhtenäismarkkinoilla.
(8)
Asetuksen 9 artikla koskee markkinoille saattamista ja siinä kielletään erityisesti eräiden sellaisten tuotteiden ja laitteiden kaupan pitäminen, jotka sisältävät asetuksen soveltamisalaan kuuluvia fluorattuja kaasuja tai joiden toiminta perustuu fluorattuihin kaasuihin. Lisäksi 9 artiklan 3 kohdan a alakohdassa säädetään, että jäsenvaltiot, jotka ovat 31 päivään joulukuuta 2005 mennessä toteuttaneet asetuksen soveltamisalaan kuuluvia kansallisia toimenpiteitä, jotka ovat tiukempia kuin kyseisessä artiklassa säädetyt, saavat pitää nämä kansalliset toimenpiteet voimassa 31 päivään joulukuuta 2012 saakka. Saman artiklan 3 kohdan b alakohdan mukaan nämä toimenpiteet ja niiden perusteet on annettava tiedoksi komissiolle, ja niiden on oltava perustamissopimuksen mukaisia.
(9)
Asetusta sovelletaan 4 päivästä heinäkuuta 2007 alkaen, lukuun ottamatta 9 artiklaa ja liitettä II, joita sovelletaan 4 päivästä heinäkuuta 2006 alkaen.
2. Ilmoitetut kansalliset säännökset
(10)
Tanskan ilmoittamat kansalliset säännökset on annettu 2 päivänä heinäkuuta 2002 määräyksellä N:o 552.
(11)
Määräys koskee kolmea Kioton pöytäkirjaan kuuluvaa kasvihuonekaasua, joista useimmilla on suuri vaikutus maapallon ilmaston lämpenemiseen: fluorihiilivedyt (HFC), perfluorihiilivedyt (PFC) ja rikkiheksafluoridit (SF6).
(12)
Määräyksellä kielletään yleisesti edellä mainittuja kasvihuonekaasuja sisältävien uusien tuotteiden tuonti, myynti ja käyttö 1 päivästä tammikuuta 2006 alkaen sekä näiden kasvihuonekaasujen (uusien ja talteen otettujen) tuonti, myynti ja käyttö 1 päivästä tammikuuta 2006 alkaen.
(13)
Kyseisiä fluorattuja kaasuja sisältävien uusien tuotteiden yleiseen kieltoon liittyy poikkeuksia, jotka määritellään määräyksen liitteessä I.
(14)
Määräyksen mukaan Tanskan ympäristönsuojeluvirasto voi myöntää poikkeuksia erityistapauksissa. Tiedoksiantoon sisältyy kuvaus siitä, milloin tällaista poikkeusmenettelyä voidaan käytännössä harkita. Kyseeseen voi tulla esimerkiksi tilanne, jossa kiellolla voisi olla ennalta arvaamattomia suhteettomia vaikutuksia, tai vaihtoehtoja ei joko ole tai ne eivät ole tilanteeseen soveltuvia, tai tilanne, jossa on osoitettu, että CO2-ekvivalenteiksi muutetut kasvihuonekaasupäästöjen kokonaismäärät ovat alhaisempia fluorattuja kaasuja sisältävissä järjestelmissä. Tiedoksiantoon on myös liitetty Tanskan ympäristönsuojeluviraston ohjeet toiminnanharjoittajille, jotka haluavat hakea poikkeuslupaa. Tässä asiakirjassa luetellaan perusteet, joita Tanskan ympäristönsuojeluvirasto käyttää päättäessään poikkeusluvan myöntämisestä. Lisäksi siinä on tiivistelmä tähän mennessä toimitetuista hakemuksista sekä Tanskan ympäristönsuojeluviraston tähän mennessä tekemistä päätöksistä.
(15)
Komissio ilmoitti 26 päivänä lokakuuta 2006 päivätyllä kirjeellä Tanskan hallitukselle, että se on vastaanottanut tiedoksiannon ja että perustamissopimuksen 95 artiklan 6 kohdan mukainen kuuden kuukauden tarkastelujakso alkoi tiedoksiannon vastaanottoa seuraavana päivänä.
(16)
Komissio ilmoitti 19 päivänä syyskuuta 2006 päivätyllä kirjeellä muille jäsenvaltioille tiedoksiannosta. Jäsenvaltioilla oli mahdollisuus toimittaa huomioita 30 päivän kuluessa. Lisäksi komissio julkaisi tiedoksiantoa koskevan ilmoituksen Euroopan unionin virallisessa lehdessä (2) ilmoittaakseen muille, joita asia koskee, kansalliset säännökset, jotka Tanska aikoo pitää voimassa, sekä esitetyt perustelut.
II. ARVIOINTI
1. Tiedoksiannon hyväksyttävyyden arviointi
(17)
Perustamissopimuksen 95 artiklan 4 kohta koskee tilanteita, joissa yhdenmukaistamistoimenpiteen jälkeen jäsenvaltio katsoo olevan tarpeen pitää voimassa kansalliset säännöksensä tärkeistä 30 artiklassa tarkoitetuista taikka ympäristön tai työympäristön suojelua koskevista syistä.
(18)
Tanskan tiedoksianto liittyy kansallisiin säännöksiin, jotka poikkeavat asetuksen (EY) N:o 842/2006 9 artiklan 1 kohdan säännöksistä. Kansalliset säännökset hyväksyttiin ja ne tulivat voimaan vuonna 2002, eli ennen mainitun asetuksen antamista.
(19)
Tiettyjä fluorattuja kaasuja sisältävien tuotteiden ja laitteiden markkinoille saattaminen on yhdenmukaistettu EU:n tasolla asetuksella (EY) N:o 842/2006, ja erityisesti sen 9 artiklalla ja liitteellä II.
(20)
Tanskan määräyksessä on tiukempia säännöksiä kuin asetuksessa (EY) N:o 842/2006, koska sillä kielletään yleisesti fluorattuja kaasuja sisältävien uusien tuotteiden tuonti, myynti ja käyttö 1 päivästä tammikuuta 2006 alkaen. Siinä kielletään myös fluorattujen kaasujen (uusien ja talteen otettujen) tuonti, myynti ja käyttö 1 päivästä tammikuuta 2006 alkaen. Asetuksessa sen sijaan säädetään markkinoille saattamista koskevista rajoitetusta kiellosta, koska kieltoa sovelletaan vain liitteessä II lueteltuihin tuotteisiin.
(21)
Edellä mainituista syistä johtuen sekä asetuksen (EY) N:o 842/2006 9 artiklan 3 kohdan b alakohdan nojalla jäsenvaltioiden on ilmoitettava komissiolle näistä toimenpiteistä ja niiden perusteista. Kyseisten toimenpiteiden on oltava perustamissopimuksen mukaisia.
(22)
Tiedoksiannon hyväksyvyyttä tarkastellaan perustamissopimuksen 95 artiklan 4 ja 6 kohdan mukaisesti ottaen huomioon asetus (EY) N:o 842/2006. Perustamissopimuksen 95 artiklan 4 kohdassa edellytetään, että tiedoksiantamisen yhteydessä annetaan tiedoksi myös perusteet, jotka voivat liittyä yhteen tai useaan 30 artiklassa määrättyyn tärkeään tarpeeseen tai ympäristön tai työympäristön suojeluun.
(23)
Edellä esitetyn perusteella komissio katsoo, että Tanskan toimittaman hakemuksen, jonka tarkoituksena on saada lupa tiettyjä teollisuudessa käytettäviä kasvihuonekaasuja koskevien kansallisten säännösten pitämiselle voimassa, katsotaan EY:n perustamissopimuksen 95 artiklan 4 kohdan nojalla täyttävän käsiteltäväksi ottamista koskevat ehdot.
2. Perustelujen arviointi
(24)
Perustamissopimuksen 95 artiklan 4 kohdan ja 6 kohdan ensimmäisen alakohdan mukaan komission on varmistettava, että kaikki mainitussa artiklassa määrätyt edellytykset, joiden perusteella jäsenvaltio voi pitää yhteisön yhdenmukaistamistoimenpiteestä poikkeavat kansalliset säännökset voimassa, täyttyvät. Kansallisten säännösten on erityisesti oltava perusteltavissa perustamissopimuksen 30 artiklassa tarkoitetuilla tärkeillä tarpeilla, jotka liittyvät ympäristön tai työympäristön suojeluun, eivätkä ne saa olla keinoja mielivaltaiseen syrjintään tai jäsenvaltioiden välisen kaupan peiteltyyn rajoittamiseen, eivätkä ne saa muodostaa sellaista estettä sisämarkkinoiden toiminnalle, joka olisi suhteeton tai tarpeeton.
2.1 Todistustaakka
(25)
Kun komissio tutkii, ovatko perustamissopimuksen 95 artiklan 4 kohdan mukaisesti tiedoksiannetut kansalliset toimenpiteet aiheellisia, tutkimuksen on perustuttava tiedoksiannon tehneen jäsenvaltion ilmoittamiin perusteisiin. Tämä tarkoittaa sitä, että kansallisten toimenpiteiden aiheellisuuden osoittaminen on EY:n perustamissopimuksen määräysten mukaan pyynnön esittäneen ja toimenpiteiden voimassa pitämistä haluavan jäsenvaltion vastuulla.
(26)
Pyynnön esittäneen jäsenvaltion vastuulla on toimittaa riittävästi perusteita, tietoja ja tieteellisiä näyttöjä, jotta sille voidaan antaa lupa pitää voimassa tiukempia kansallisia säännöksiä. On siis jäsenvaltion etujen mukaista, että se liittää tiedoksiantoon tiedot kaikista hakemusta puoltavista olennaisista ja oikeudellisista näkökohdista (3). Jos hakemusta puoltavia näkökohtia ei sisällytetä, komissio katsoo, ettei hakemus ole perusteltu.
2.2 Perustamissopimuksen 30 artiklassa tarkoitettuihin tärkeisiin tarpeisiin tai ympäristön tai työympäristön suojeluun liittyvät perustelut
2.2.1 Tanskan kanta
(27)
Tanskan viranomaiset ovat toimittaneet kansallisten säännöstensä voimassa pitämisen puoltamiseksi seuraavat perustelut.
(28)
Heinäkuun 2 päivänä 2002 annettu määräys N:o 552 koskee tiettyjen teollisuudessa käytettävien voimakkaiden kasvihuonekaasujen (HCF, PFC, SF6) sääntelyä. Esimerkkinä voidaan käyttää kahta Tanskassa laajimmin käytettyä HFC-kaasua. Yksi kilo HFC-134a-kaasua vastaa 1 300:aa kiloa hiilidioksidia ja yksi kilo HFC-404A-kaasua 3 780:aa kiloa hiilidioksidia. Yksi kilo SF6-kaasua taas vastaa yli 22 000:ta kiloa hiilidioksidia.
(29)
EY sitoutui Kioton pöytäkirjassa vähentämään jäsenvaltioiden yhteenlaskettuja kasvihuonekaasujen päästöjä vuosina 2008-2012 vähintään kahdeksalla prosentilla vuoden 1990 tasosta laskettuna. EU:ssa myöhemmin käydyissä keskusteluissa (ilmastonmuutosta koskevan Yhdistyneiden Kansakuntien puitesopimuksen Kioton pöytäkirjan hyväksymisestä Euroopan yhteisön puolesta sekä sen velvoitteiden täyttämisestä yhteisesti 25 päivänä huhtikuuta 2002 tehty neuvoston päätös 2002/358/EY) (4) Tanska sitoutui vähentämään kasvihuonekaasujen kokonaispäästöjään 21 prosentilla mainitun ajanjakson aikana.
(30)
Tanskan viranomaiset mainitsevat tiedoksiannossaan ympäristönsuojelutavoitteen ja erityisesti tarpeen saavuttaa kaikin mahdollisin keinoin neuvoston päätöksessä 2002/358/EY säädetyt kasvihuonekaasupäästöjen vähennystavoitteet.
(31)
Käsiteltävänä olevan määräyksen tavoitteena on vähentää kasvihuonekaasupäästöjä estämällä fluorattujen kasvihuonekaasujen päästöjä.
(32)
Tanskan viranomaiset korostavat, että teollisuudessa käytettäviä kasvihuonekaasuja koskevan määräyksen tarkoituksena on rajoittaa näiden kaasujen käyttöä ja näin ollen teollisuudesta peräisin olevia kasvihuonekaasujen päästöjä niin paljon kuin mahdollista osana Tanskan kansainvälisten sitoumusten täyttämisprosessia. Heidän mielestään kaikkia kasvihuonekaasujen päästöjä on vähennettävä keskitetyin toimin, jotta Tanska voisi täyttää päätöksen 2003/358/EY mukaiset sitoumuksensa.
(33)
HFC-kaasuja käytetään Tanskassa pääasiassa jäähdytysyksikköjen jäähdytysaineena. PFC-kaasuja ei enää käytetä Tanskassa. SF6-kaasua käytettiin aikaisemmin ääntäläpäisemättömissä eristyslaseissa ja sähkösektorilla tietyissä kytkimissä. Tällä hetkellä sitä käytetään ainoastaan kytkimissä, ja vain muutamia tonneja vuodessa.
(34)
Tanskan viranomaiset viittaavat tiedoksiannossaan laskelmiin, joiden mukaan päästötaso kaksinkertaistuisi vuoteen 2010 mennessä, jos rajoituksia ei olisi. Tällöin päästöjä syntyisi 0,5-0,7 miljoonaa hiilidioksidiekvivalenttiatonnia enemmän kuin jos ilmoitetut lainsäädäntötoimet pidettäisiin voimassa.
(35)
Tanskan viranomaiset ilmoittavat, että yhteisön tasolla asetuksella (EY) N:o 842/2006 käyttöön otetut periaatteet päästöjen vähentämisestä vuotoja estämällä sisällytettiin Tanskan lainsäädäntöön jo yli 50 vuotta sitten ja niitä on sen jälkeen sovellettu fluorattuja kaasuja käyttäviin sovelluksiin. Näillä rajoituksilla ei todennäköisesti pystytä vähentämään päästöjä enää lisää.
(36)
Tanska kuvasi tiedoksiannossaan lyhyesti joitakin sovellusalueita, joilla on kehitetty vaihtoehtoisia ratkaisuja. Nämä kuuluvat näin ollen Tanskan määräyksen soveltamisalaan. Tanskan näkökulmasta katsottuna niille teollisuudessa käytettäville kasvihuonekaasuille, joita käytetään 1 päivästä tammikuuta 2006 alkaen kielletyissä tai 1 päivästä tammikuuta 2007 alkaen kiellettävissä sovelluksissa, on olemassa vaihtoehtoja.
(37)
Kyseisiä fluorattuja kaasuja sisältävien uusien tuotteiden tuontia, myyntiä ja käyttöä koskevaan yleiseen kieltoon liittyy poikkeuksia, jotka määritellään määräyksen liitteessä I. Nämä poikkeukset koskevat eräitä pitkälle erikoistuneita sovelluksia. Tavallisempien sovellusten osalta ne perustuvat järjestelmissä käytettyjen kasvihuonekaasujen määriin, joiden perusteella on vapautettu esimerkiksi jäähdytyslaitteet, lämpöpumput ja ilmastointilaitteet, joiden kylmäainetäytös on 0,15-10 kilogrammaa samoin kuin lämmön talteen ottamiseen tarkoitetut jäähdytysjärjestelmät, joiden kylmäainetäytös on enintään 50 kilogrammaa. Laivoihin ja sotilaskäyttöön tarkoitetut tuotteet samoin kuin SF6:n käyttö korkeajänniteyksiköissä on myös vapautettu määräyksen soveltamisesta.
(38)
Määräyksen mukaan voidaan myöntää poikkeuksia lisäksi ”erityistapauksissa”. Poikkeusmahdollisuuden tarkoituksena on estää erityistapauksissa kiellon suhteettoman vakavat seuraukset (tapauksissa, joita ei ollut osattu ennakoida määräystä annettaessa, erityistilanteissa, joissa HFC-kaasujen vaihtoehtoihin perustuvan jäähdytyslaitteen asennuksesta aiheutuisi asentajalle/omistajalle poikkeuksellisia ja kohtuuttomia kustannuksia, tai tilanteissa, joissa hiilidioksidiksi muutettujen kasvihuonekaasujen päästötasojen on osoitettu olevan alhaisempia kuin fluorattuja kaasuja sisältävien järjestelmien).
(39)
Poikkeusvaihtoehtoa on tarkoitus käyttää niin, että kiellon ympäristöä parantava vaikutus saavutetaan parhaimmalla ja tehokkaimmalla tavalla yleisestä ympäristönäkökulmasta tarkasteltuna, mukaan luettuna energianäkökulma.
(40)
Tammikuun 16 päivänä 1996 annetun kemiallisia aineita ja tuotteita koskevan määräyksen N:o 21 8 artiklan mukaan kieltoa ei sovelleta ainoastaan vientiin tarkoitettujen tuotteiden tuontiin, tuotantoon ja myyntiin.
(41)
Lisäksi ei kielletä sellaisten teollisuudessa käytettävien kasvihuonekaasujen tuontia, joita käytetään vientiin tarkoitetun tuotteen valmistuksessa.
(42)
Tanskan hallitus katsoo, että määräyksen tarkoituksena on ympäristönsuojelu ja että sen soveltaminen on tarpeen ja oikeasuhtaista fluorattujen kaasujen päästöjen estämisen ja vähentämisen kannalta. Tästä syystä Tanska katsoo, että määräys on EY:n perustamissopimuksen mukainen.
2.2.2 Tanskan kannan arviointi
(43)
Tutkittuaan Tanskan toimittamat tiedot komissio katsoo, että asetuksen (EY) N:o 842/2006 toimenpiteitä tiukempien toimenpiteiden voimassa pitämisen voidaan katsoa olevan EY:n perustamissopimuksen mukaista seuraavista syistä.
2.2.2.1 Ympäristöön liittyvät perustelut:
(44)
Määräys on osa Tanskan käyttöön ottamaa laajempaa strategiaa, jonka avulla se pyrkii saavuttamaan Kioton pöytäkirjan mukaiset päästöjen vähentämistavoitteet ja yhteisön tasolla hyväksytyn taakanjakosopimuksen tavoitteet. Tämän yhteisön sopimuksen mukaisesti Tanskan on vähennettävä kasvihuonekaasupäästöjään 21 prosentilla vuosina 2008-2012 vuoden 1990 tasoon verrattuna.
(45)
Edellä mainituista syistä Tanska on ottamassa käyttöön sitoumusten täyttämiseksi ilmastostrategian, jonka soveltamisalaan kuuluvat kaikki kasvihuonekaasupäästöjen lähteet. Fluorattuihin kaasuihin liittyvät toimet ovat siten osa vaatimusten täyttämiseen liittyviä toimia. Olisi otettava huomioon, että näiden fluorattujen kaasujen päästöjen arvioidaan kaksinkertaistuvan vuoteen 2010 mennessä, jos rajoituksia ei pidetä voimassa. Tämä johtuu siitä, että jäähdytyksen käyttö lisääntyy ja siitä, että otsonikerrosta heikentävistä aineista 29 päivänä kesäkuuta 2000 annetun Euroopan parlamentin ja neuvoston asetuksen (EY) N:o 2037/2000 (5) mukaisesti HCFC-kaasut kielletään asteittain.
(46)
On odotettavissa, että asetuksen (EY) N:o 842/2006 ansiosta fluorattujen kaasujen päästöt vähenevät merkittävästi yhteisön alueella, erityisesti niissä jäsenvaltioissa, joissa ei vielä ole käytössä asianmukaisia toimenpiteitä fluorattujen kaasujen päästöjen vähentämiseksi. Näiden toimenpiteiden tavoitteena on parantaa tietyissä sovelluksissa käytettävien fluorattujen kaasujen vuotojen estämistä ja talteenottoa. Tanskan lainsäädäntöön sisällytettiin jo yli 50 vuotta sitten vastaavia säännöksiä (vuotojen estäminen erityisesti pakollisen koulutuksen avulla ja säännölliset tarkastukset vuotojen varalta), joita sovellettiin fluorattuja kaasuja sisältäviin sovelluksiin. On epätodennäköistä, että näillä toimenpiteillä saataisiin aikaan lisävähennyksiä, jotka vastaisivat fluorattujen kaasujen odotettavissa olevia lisäpäästöjä Tanskassa.
(47)
Edellä mainitun perusteella komissio katsoo, että Tanskan esittämät ympäristöperusteet (fluorattujen kaasujen päästöjen vähentäminen ja estäminen), ovat päteviä.
2.2.2.2 Tanskan määräyksen tärkeys ja suhteellisuus fluorattujen kasvihuonekaasujen päästöjen lisävähennysten saavuttamisen kannalta:
(48)
Vähentääkseen ja estääkseen fluorattujen kaasujen päästöjä edelleen Tanska päätti tältä osin jo vuonna 2002 kieltää uusien laitteiden markkinoille saattamisen valikoidusti. Kiellot perustuivat tutkimuksiin, joiden tarkoituksena oli tarkastaa erityisesti fluorattuja kaasuja sisältämättömien vaihtoehtojen olemassaolo ja saatavuus.
(49)
Tämän tutkimuksen perusteella määräyksellä kielletään fluorattuja kaasuja sisältävien uusien tuotteiden tuonti, myynti ja käyttö 1 päivästä tammikuuta 2006 alkaen. Poikkeuksia on myönnetty runsaasti. Kieltoa ei sovelleta tiettyihin tuotteisiin ja laitteisiin, tai niille voidaan myöntää poikkeus tietyin ehdoin. Kiellon alkamista on myös tietyissä tapauksissa aikaistettu tai lykätty. Määräyksen liitteessä I olevat poikkeukset koskevat eräitä pitkälle erikoistuneita sovelluksia (esim. lääketieteelliset aerosolit, laboratoriovälineet). Tavallisempien sovellusten osalta ne perustuvat järjestelmissä käytettyjen kasvihuonekaasujen määriin, joiden perusteella on vapautettu esimerkiksi jäähdytyslaitteet, lämpöpumput ja ilmastointilaitteet, joiden kylmäainetäytös on 0,15-10 kilogrammaa, samoin kuin lämmön talteen ottamiseen tarkoitetut jäähdytysjärjestelmät, joiden kylmäainetäytös on enintään 50 kilogrammaa. Laivoihin ja sotilaskäyttöön tarkoitetut tuotteet samoin kuin SF6:n käyttö korkeajänniteyksiköissä on myös vapautettu määräyksen soveltamisesta.
(50)
Lisäksi määräyksen mukaan Tanskan ympäristönsuojeluvirasto voi myöntää poikkeuksia ”erityistapauksissa”, eli tapauksissa, joita ei ollut osattu ennakoida määräystä annettaessa, tai tilanteissa, joissa kasvihuonekaasujen päästötasojen (mukaan luettuna energian kulutuksesta aiheutuvat ”välilliset päästöt”) on osoitettu olevan alhaisempia kuin fluorattuja kaasuja sisältävien järjestelmien päästötasot.
(51)
Ympäristönsuojeluviraston menettely on kuvailtu selkeästi, samoin kuin perusteet, joiden mukaisesti poikkeusten myöntämistä tai epäämistä koskevat päätökset tehdään. Perusteissa otetaan huomioon suhteellisuusperiaate.
(52)
On myös syytä korostaa, että Tanskan määräyksen mukaisesti fluorattujen kaasujen käyttö on sallittua nykyisten laitteiden huolto- ja ylläpitotoimissa, jottei laitteita tarpeettomasti poistettaisi käytöstä.
(53)
Vaikka määräyksellä on vaikutuksia tavaroiden vapaaseen liikkuvuuteen EY:n alueella, komissio katsoo kuitenkin edellä tehdyn analyysin perusteella, että määräys on ympäristön kannalta perusteltu ja että siinä otetaan huomioon suunniteltujen kieltojen vaikutukset sisämarkkinoihin, koska kiellosta voidaan myöntää yksittäisiä poikkeuksia.
(54)
Olisi myös muistettava, että asetuksen (EY) N:o 842/2006 9 artiklan 3 kohdan a alakohdan mukaisesti kansalliset toimenpiteet voidaan pitää voimassa vain 31 päivään joulukuuta 2012 saakka. Koska Tanskan kuningaskunta viittasi hakemuksessaan tähän artiklaan, määräystä sovellettaisiin vain rajoitetun ajan.
2.3 Mielivaltainen syrjintä tai jäsenvaltioiden kaupan peitelty rajoittaminen
(55)
EY:n perustamissopimuksen 95 artiklan 6 kohdan mukaisesti komissio hyväksyy tai hylkää kyseiset kansalliset säännökset todettuaan ensin, ovatko ne keino mielivaltaiseen syrjintään tai jäsenvaltioiden välisen kaupan peiteltyyn rajoittamiseen.
(56)
Olisi muistettava, että EY:n perustamissopimuksen 95 artiklan 4 kohdan mukaiset toimet on arvioitava 95 artiklan 4 ja 6 kohdassa määrättyjen edellytysten mukaisesti. Jos jokin näistä edellytyksistä ei täyty, ei ole tarpeen tutkia muiden perusteiden täyttymistä, vaan hakemus on hylättävä.
(57)
Ilmoitetut kansalliset säännökset ovat luonteeltaan yleisiä, ja niitä sovelletaan sekä kotimaisiin että tuontituotteisiin. Siksi ei ole mitään todisteita siitä, että ilmoitettuja kansallisia säännöksiä voitaisiin käyttää keinona mielivaltaiseen syrjintään talouden toimijoiden välillä yhteisössä.
(58)
Määräyksen tavoitteena on ympäristönsuojelu, eikä ole mitään todisteita siitä, että sen tavoitteena olisi mielivaltainen syrjintä tai kaupan peitelty rajoittaminen tai että sen soveltaminen johtaisi niihin.
(59)
Koska tietyt fluoratut kaasut aiheuttavat riskejä ympäristölle, komission mielestä ei voida osoittaa, että Tanskan viranomaisten ilmoittamat kansalliset toimenpiteet muodostaisivat sisämarkkinoiden toiminnalle esteen, joka olisi kohtuuttoman suuri tavoitteisiin nähden.
III. PÄÄTELMÄT
(60)
Edellä esitetyn perusteella ja ottaen huomioon muiden jäsenvaltioiden ja kolmansien osapuolten esittämät huomiot Tanskan viranomaisten toimittamasta tiedoksiannosta komissio katsoo, että Tanskan viranomaisten 2 päivänä kesäkuuta 2006 toimittama pyyntö, joka koskee asetuksen (EY) N:o 842/2006 säännöksiä tiukempien kansallisten säännösten pitämistä voimassa 31 päivään joulukuuta 2012 saakka sellaisten tuotteiden ja laitteiden osalta, jotka sisältävät fluorattuja kaasuja, tai joiden toiminta perustuu niihin, voidaan hyväksyä.
Lisäksi komissio katsoo, että
-
kansalliset säännökset vastaavat ympäristön suojeluun liittyviä tarpeita,
-
kansallisissa säännöksissä otetaan huomioon Tanskassa kiellettyjen sovellusten vaihtoehtojen olemassaolo sekä tekninen ja taloudellinen saatavuus, ja niiden rajoitettu taloudellinen vaikutus,
-
kansalliset säännökset eivät ole mielivaltaisen syrjinnän keino,
-
kansalliset säännökset eivät muodosta peiteltyä jäsenvaltioiden välisen kaupan estettä,
-
kansalliset säännökset ovat näin ollen EY:n perustamissopimuksen mukaisia.
Komissio katsoo siksi, että säännökset voidaan hyväksyä,
ON TEHNYT TÄMÄN PÄÄTÖKSEN:
1 artikla
Hyväksytään Tanskan kuningaskunnan 2 päivänä kesäkuuta 2006 päivätyllä kirjeellä komissiolle ilmoittamat tiettyjä fluorattuja kasvihuonekaasuja koskevat kansalliset säännökset, jotka ovat tiukempia kuin asetuksen (EY) N:o 842/2006 säännökset ja jotka koskevat sellaisten tuotteiden ja laitteiden markkinoille saattamista, jotka sisältävät fluorattuja kaasuja tai joiden toiminta perustuu niihin. Tanskan kuningaskunta voi pitää säännökset voimassa 31 päivään joulukuuta 2012 saakka.
2 artikla
Tämä päätös on osoitettu Tanskan kuningaskunnalle.
Tehty Brysselissä 8 päivänä joulukuuta 2006.